CELEX: 62021CN0822
Language: el
Date: 2021-12-30 00:00:00
Title: Υπόθεση C-822/21: Προσφυγή της 30ής Δεκεμβρίου 2021 — Δημοκρατία της Λετονίας κατά Βασιλείου της Σουηδίας

14.3.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 119/25
            
         
      Προσφυγή της 30ής Δεκεμβρίου 2021 — Δημοκρατία της Λετονίας κατά Βασιλείου της Σουηδίας
      (Υπόθεση C-822/21)
      (2022/C 119/33)
      Γλώσσα διαδικασίας: σουηδική
      
         Διάδικοι
      
      
         Προσφεύγουσα: Δημοκρατία της Λετονίας (εκπρόσωποι: K. Pommere, J. Davidoviča και I. Romanovska)
      
         Καθού: Βασίλειο της Σουηδίας
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  Να διαπιστώσει ότι το Βασίλειο της Σουηδίας παρέβη τις υποχρεώσεις που υπέχει από:
                  
                              —
                           
                           
                              το άρθρο 14, παράγραφος 3, της οδηγίας 2014/49/ΕΕ (1), κατά το μέτρο που, αρνούμενο να μεταφέρει στο FGD (ταμείο εγγυήσεως των καταθέσεων) της Λετονίας τις εισφορές που κατέβαλλε το λετονικό υποκατάστημα της Nordea Bank AB οι οποίες υπολογίσθηκαν βάσει της περιόδου αναφοράς σύμφωνα με το άρθρο 14, παράγραφος 3, της οδηγίας 2014/49/ΕE, το Βασίλειο της Σουηδίας ενήργησε κατά τρόπο αντίθετο προς τον σκοπό της οδηγίας 2014/49/ΕE και δεν διασφάλισε την πρακτική αποτελεσματικότητα των διατάξεων της εν λόγω οδηγίας·
                           
                        
                              —
                           
                           
                              το άρθρο 4, παράγραφος 3, ΣΕΕ κατά το μέτρο που, αρνούμενο να μεταφέρει στο FGD της Λετονίας τις εισφορές που κατέβαλλε το λετονικό υποκατάστημα της Nordea Bank AB οι οποίες υπολογίσθηκαν βάσει της περιόδου αναφοράς σύμφωνα με το άρθρο 14, παράγραφος 3, της οδηγίας 2014/49/ΕE, το Βασίλειο της Σουηδίας επηρεάζει αρνητικά την ολοκλήρωση της ενιαίας αγοράς και υπονομεύει την αμοιβαία εμπιστοσύνη μεταξύ των κρατών μελών, που αποτελεί προϋπόθεση για την διασυνοριακή ολοκλήρωση.
                           
                        
            Εάν το δικαστήριο αποφανθεί ότι το Βασίλειο της Σουηδίας παρέβη τις υποχρεώσεις τις οποίες υπέχει από το άρθρο 14, παράγραφος 3, της οδηγίας 2014/49/ΕΕ και του άρθρου 4, παράγραφος 3, ΣΕΕ:
      
                  —
               
               
                  να υποχρεώσει το Βασίλειο της Σουηδίας να θέσει τέλος στην παράβαση μεταφέροντας στο FGD της Λετονίας το συνολικό ποσό των εισφορών που κατέβαλε το λετονικό υποκατάστημα της Nordea Bank AB οι οποίες υπολογίσθηκαν βάσει της περιόδου αναφοράς σύμφωνα με το άρθρο 14, παράγραφος 3, της οδηγίας 2014/49/ΕE.
               
            
                  —
               
               
                  στην περίπτωση κατά την οποία το άρθρο 14, παράγραφος 3, της οδηγίας 2014/49/ΕE μπορεί να τύχει στενής ερμηνείας, να διαπιστώσει τη συμβατότητά του με τον σκοπό της οδηγίας 2014/49/ΕE και την υποχρέωση του FGD της Σουηδίας να μεταφέρει στο FGD της Λετονίας τις εισφορές που κατέβαλλε το λετονικό υποκατάστημα της Nordea Bank AB.
               
            
                  —
               
               
                  να καταδικάσει το Βασίλειο της Σουηδίας στα δικαστικά έξοδα.
               
            
         Ισχυρισμοί και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει ορισμένους λόγους ακυρώσεως που αφορούν την παράβαση του άρθρου 14, παράγραφος 3, της οδηγίας 2014/49/ΕΕ και της Συνθήκης ΕΕ (αρχή της καλόπιστης συνεργασίας).
      
                  1.
               
               
                  Αρνούμενο να μεταφέρει στο FGD της Λετονίας τις εισφορές που κατέβαλε το λετονικό υποκατάστημα της Nordea Bank AB οι οποίες υπολογίσθηκαν βάσει της περιόδου αναφοράς σύμφωνα με το άρθρο 14, παράγραφος 3, της οδηγίας 2014/49/ΕΕ, το Βασίλειο της Σουηδίας ενήργησε κατά τρόπο αντίθετο προς τον σκοπό της οδηγίας 2014/49/ΕΕ.
               
            
                  2.
               
               
                  Αρνούμενο να μεταφέρει στο FGD της Λετονίας τις εισφορές που κατέβαλε το λετονικό υποκατάστημα της Nordea Bank AB οι οποίες υπολογίσθηκαν βάσει της περιόδου αναφοράς σύμφωνα με το άρθρο 14, παράγραφος 3, της οδηγίας 2014/49/ΕΕ, το Βασίλειο της Σουηδίας επηρεάζει αρνητικά την ολοκλήρωση της ενιαίας αγοράς και υπονομεύει, επομένως, την αμοιβαία εμπιστοσύνη μεταξύ των κρατών μελών, που αποτελεί προϋπόθεση για την διασυνοριακή ολοκλήρωση. Τοιουτοτρόπως, το Βασίλειο της Σουηδίας παρέβη το άρθρο 4, παράγραφος 3, ΣΕΕ.
               
            
                  3.
               
               
                  Η Δημοκρατία της Λετονίας υποστηρίζει ότι, αρνούμενο να μεταφέρει τις καταβληθείσες εισφορές και στηρίζοντας τυπικώς την άρνησή του στην ημερομηνία κατά την οποία όντως καταβλήθηκαν οι εισφορές, το Βασίλειο της Σουηδίας παρέβη την οδηγία 2014/49/ΕΕ, παράβαση η οποία υπονομεύει την επίτευξη των στόχων της Ευρωπαϊκής Ένωσης και στερεί τη Λετονία από το δικαίωμα επί εισφορών οι οποίες την αποζημιώνουν για τον κίνδυνο ο οποίος συνδέεται με τις καλυπτόμενες από πιστωτικό ίδρυμα καταθέσεις οι οποίες μεταφέρθηκαν με ευθύνη της, παραβιάζοντας τοιουτοτρόπως την αρχή της καλόπιστης συνεργασίας όπως κατοχυρώνεται στο άρθρο 4, παράγραφος 3, της ΣΕΕ και τους σκοπούς της οδηγίας 2014/49/ΕΕ.
               
            
         (1)  Οδηγία 2014/49/ΕΕ του Ευρωπαϊκού Κοινοβουλίου και του Συμβουλίου, της 16ης Απριλίου 2014, περί των συστημάτων εγγύησης των καταθέσεων (ΕΕ 2014, L 173, σ. 149).